સુરત: સરથાણા પોલીસ ચોકી સામે જ રખડતાં પશુ પકડી રહેલી પાલિકાની ઢોર ડબ્બા ટીમને ઘેરી વળી પશુપાલકોએ ધોલ-ધાપટ કરી હતી. અગાઉ પણ વરાછા અને કતારગામના વિવિધ વિસ્તારોમાં સામે આવેલાં આ દ્દશ્યો સરકાર દ્વારા ફા‌ળવાયેલી એસઆરપીની સુરક્ષા ટીમ મહિનામાં જ પરત ખેંચી લેવાતાં ફરી પાલિકાની ઢોર ડબ્બા પાર્ટીની સુરક્ષા ઉપર સવાલો ઊભા થયા છે. શુક્રવારે સરથાણાના જુદા-જુદા બે વિસ્તાર અને ભટારના આઝાદનગર ચોકની સાથે નવસારી બજાર વિસ્તારમાં રખડતાં પશુ પકડવાની કાર્યવાહી દરમ્યાન પશુપાલકોએ છૂટા હાથની મારામારી કરી હોવાની સાથે બળજબરીથી ડિટેઇન કરેલાં પશુ છોડાવી જવાનો પણ પ્રયાસ કર્યો હોવાની ઘટના કેમેરામાં કેદ થઈ હતી.